Title: ประกาศกรมทะเบียนการค้า เรื่อง  หลักเกณฑ์และวิธีการในการยื่นงบการเงิน (ฉบับที่ 2)  พ.ศ. 2545

ประกาศกรมทะเบียนการค้า

ประกาศกรมทะเบียนการค้า
เรื่อง หลักเกณฑ์และวิธีการในการยื่นงบการเงิน (ฉบับที่ ๒)
พ.ศ. ๒๕๔๕[๑]

ตามประกาศกรมทะเบียนการค้า เรื่อง
หลักเกณฑ์และวิธีการในการยื่นงบการเงิน พ.ศ. ๒๕๔๕ ลงวันที่ ๑๘ มกราคม พ.ศ. ๒๕๔๕
ได้กำหนดหลักเกณฑ์และวิธีการในการยื่นงบการเงิน รวมทั้งกำหนดแบบที่ใช้ในการยื่นงบการเงิน
(แบบ ส.บช. ๓) ไว้ นั้น

เนื่องจากปรากฏว่าผู้มีหน้าที่จัดทำบัญชีบางราย
ยังมีความไม่พร้อมในการปฏิบัติตามหลักเกณฑ์และวิธีการที่กำหนดในประกาศกรมทะเบียนการค้าฉบับดังกล่าวบางข้อเห็นสมควรผ่อนระยะเวลาในการปฏิบัติตามหลักเกณฑ์ที่กำหนดไปอีกระยะหนึ่งอาศัยอำนาจตามความในมาตรา
๑๑ วรรคสอง แห่งพระราชบัญญัติการบัญชี พ.ศ. ๒๕๔๓ อธิบดีกรมทะเบียนการค้าออกประกาศไว้
ดังต่อไปนี้

ข้อ ๑ 
ประกาศนี้เรียกว่า ประกาศกรมทะเบียนการค้า เรื่อง หลักเกณฑ์และวิธีการในการยื่นงบการเงิน
(ฉบับที่ ๒)พ.ศ. ๒๕๔๕

ข้อ ๒ 
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป เว้นแต่ความในข้อ
๔ (๗) ข้อ ๔ (๘) วรรคสอง และข้อ ๖ ให้ใช้บังคับตั้งแต่วันที่ ๑ เมษายน พ.ศ. ๒๕๔๕
เป็นต้นไป

ข้อ ๓ 
ให้ยกเลิกประกาศกรมทะเบียนการค้า เรื่อง หลักเกณฑ์และวิธีการในการยื่นงบการเงิน
พ.ศ. ๒๕๔๕
บรรดาประกาศ คำสั่ง ระเบียบ
หรือข้อบังคับอื่นใดในส่วนที่กำหนดไว้แล้วในประกาศนี้
หรือซึ่งขัดแย้งกับประกาศนี้ให้ใช้ประกาศนี้แทน

ข้อ ๔ 
การยื่นงบการเงินต่อสำนักงานกลางบัญชี (กรมทะเบียนการค้า) หรือสำนักงานบัญชีประจำท้องที่
(สำนักงานทะเบียนการค้าจังหวัด) ให้เป็นไปตามหลักเกณฑ์และวิธีการ ดังต่อไปนี้
(๑) ผู้มีอำนาจทำการแทนกิจการคือ
หุ้นส่วนผู้จัดการของห้างหุ้นส่วนจดทะเบียน
กรรมการผู้มีอำนาจของบริษัทจำกัดหรือบริษัทมหาชนจำกัด ผู้จัดการหรือผู้รับผิดชอบในการดำเนินการของกิจการร่วมค้า
ตามประมวลรัษฎากรหรือนิติบุคคลที่ตั้งขึ้นตามกฎหมายต่างประเทศ แล้วแต่กรณี
ต้องลงลายมือชื่อรับรองว่าถูกต้องและประทับตรา (ถ้ามี) ไว้ในงบการเงินทุกหน้า
ถ้าเป็นงบการเงินของบริษัทจำกัด
ให้ระบุข้อความไว้ในงบการเงินในหน้างบดุลด้วยว่างบการเงินได้รับอนุมัติจากที่ประชุมผู้ถือหุ้นครั้งใด
เมื่อวันที่ เดือน ปี ใด หากมิได้ระบุข้อความดังกล่าวไว้ต้องจัดส่งสำเนารายงานการประชุมผู้ถือหุ้นที่อนุมัติงบการเงินนั้นไปพร้อมกับงบการเงินที่จัดส่งโดยกรรมการผู้มีอำนาจของบริษัทจำกัดนั้น
ต้องลงลายมือชื่อรับรองว่าถูกต้องด้วยและประทับตรา (ถ้ามี)
(๒) ในกรณีที่ไม่ได้มีการประกอบธุรกิจในรอบปีบัญชีที่จัดส่งงบการเงินนั้น
ให้แจ้งไว้ด้วยว่าไม่ได้ประกอบธุรกิจ
(๓)
การยื่นงบการเงินต้องมีรายงานการสอบบัญชีของผู้สอบบัญชีรับอนุญาตแสดงความเห็นต่องบการเงินที่จัดส่งพร้อมทั้งลงลายมือชื่อรับรองในรายงานนั้นแนบมาด้วย
ถ้าเป็นงบการเงินของห้างหุ้นส่วนจดทะเบียนตั้งแต่รอบปีบัญชีที่สิ้นสุดในหรือหลังวันที่
๓๑ ธันวาคม ๒๕๔๕ เป็นต้นไป ที่มีทุนไม่เกินห้าล้านบาท สินทรัพย์รวมไม่เกินสามสิบล้านบาท
และรายได้รวมไม่เกินสามสิบล้านบาท ไม่ต้องมีรายงานการสอบบัญชีของผู้สอบบัญชีรับอนุญาตแนบมาด้วย
(๔) การยื่นงบการเงินถ้าเป็นกิจการที่ตั้งอยู่ในเขตกรุงเทพมหานครต้องมีเอกสารคู่ฉบับ
อีก ๑ ฉบับ และถ้าเป็นกิจการที่ตั้งอยู่ในส่วนภูมิภาคต้องมีเอกสารคู่ฉบับ อีก ๒
ฉบับ
(๕)
สำหรับงบการเงินที่ได้จัดพิมพ์ไว้เป็นส่วนหนึ่งของรายงานประจำปีโดยจัดทำเป็นรูปเล่ม
ซึ่งได้มีการพิมพ์ลายมือชื่อของบุคคลตาม (๑) และ (๓) ไว้แล้ว ให้ได้รับยกเว้นไม่ต้องมีการลงลายมือชื่อของบุคคลดังกล่าว
(๖)
ในกรณีที่ผู้มีหน้าที่จัดทำบัญชีมีหน้าที่ตามกฎหมายอื่นที่จะต้องยื่นงบการเงินต่อส่วนราชการอื่นด้วย
งบการเงินที่ยื่นต่อกรมทะเบียนการค้าต้องมีข้อมูลที่ตรงกันกับงบการเงินชุดที่ยื่นต่อส่วนราชการอื่นนั้น
(๗)
แบบที่ใช้ในการยื่นงบการเงินให้ใช้แบบนำส่งงบการเงิน (แบบ ส.บช. ๓) ที่แนบท้ายประกาศฉบับนี้
(๘) ผู้มีอำนาจทำการแทนกิจการ คือ
หุ้นส่วนผู้จัดการของห้างหุ้นส่วนจดทะเบียน กรรมการผู้มีอำนาจของบริษัทจำกัด
หรือบริษัทมหาชนจำกัด ผู้จัดการหรือผู้รับผิดชอบในการดำเนินการของกิจการร่วมค้า
ตามประมวลรัษฎากรหรือนิติบุคคลที่ตั้งขึ้นตามกฎหมายต่างประเทศ แล้วแต่กรณี
และผู้ทำบัญชีของผู้มีหน้าที่จัดทำบัญชีนั้นต้องลงลายมือชื่อรับรองในแบบนำส่งงบการเงิน
(แบบ ส.บช. ๓) พร้อมกับประทับตรา (ถ้ามี)
ในกรณีที่ผู้ทำบัญชีเป็นผู้ช่วยผู้ทำบัญชีในสำนักงานบริการรับทำบัญชี
หัวหน้าสำนักงานบริการรับทำบัญชีนั้นต้องลงลายมือชื่อรับรองในแบบนำส่งงบการเงิน
(แบบ ส.บช. ๓) ด้วย
(๙)
การลงลายมือชื่อในงบการเงินหรือแบบนำส่งงบการเงิน (แบบ ส.บช. ๓) ต้องลงลายมือชื่อด้วยตนเองพร้อมกับวงเล็บชื่อ
นามสกุล ด้วยตัวบรรจงกำกับไว้ด้วย จะมอบหมายให้ผู้อื่นลงลายมือชื่อแทนมิได้
(๑๐) การยื่นงบการเงินให้ยื่น ณ
สถานที่ ดังต่อไปนี้
(ก)
กรณีที่ผู้มีหน้าที่จัดทำบัญชีมีสำนักงานแห่งใหญ่ตั้งอยู่ในเขตกรุงเทพมหานครให้ยื่นต่อสำนักบริการข้อมูลธุรกิจ
กรมทะเบียนการค้า หรือสถานที่อื่นใดตามที่อธิบดีกรมทะเบียนการค้ากำหนด
(ข)
กรณีที่ผู้มีหน้าที่จัดทำบัญชีมีสำนักงานแห่งใหญ่ตั้งอยู่ในส่วนภูมิภาค ให้ยื่นต่อสำนักงานทะเบียนการค้าจังหวัดนั้น
หรือยื่นต่อสำนักบริการข้อมูลธุรกิจ กรมทะเบียนการค้าก็ได้
(ค) การยื่นงบการเงินอาจยื่นโดยตรงต่อเจ้าหน้าที่
หรือส่งทางไปรษณีย์ลงทะเบียนตอบรับไปยังสถานที่ดังกล่าวข้างต้น
พร้อมแนบซองที่จ่าหน้ากลับคืนถึงตัวผู้รับ โดยผนึกดวงตราไปรษณียากรครบถ้วนไปด้วย
ซึ่งหากปรากฏว่าเอกสารหลักฐานที่จัดส่งครบถ้วนถูกต้องโดยสมบูรณ์
จะถือว่าได้ยื่นงบการเงินไว้ตั้งแต่วันที่ประทับตราไปรษณีย์ต้นทาง
(๑๑)
การยื่นงบการเงินต้องยื่นเอกสารตามจำนวนที่กำหนด ดังต่อไปนี้
กรณีที่ผู้มีหน้าที่จัดทำบัญชีมีสำนักงานแห่งใหญ่ตั้งอยู่ในเขต
กรุงเทพมหานครต้องยื่น
(ก) งบการเงินและรายงานการสอบบัญชี
จำนวน ๒ ชุด
(ข) แบบนำส่งงบการเงิน (แบบ ส.บช.
๓) จำนวน ๓ ฉบับ
กรณีที่ผู้มีหน้าที่จัดทำบัญชีมีสำนักงานแห่งใหญ่ตั้งอยู่ในส่วนภูมิภาคต้องยื่นเอกสารตาม
(ก) และ (ข) เพิ่มขึ้น อีก ๑ ฉบับ

ข้อ ๕ 
กำหนดเวลาในการยื่นงบการเงิน
ผู้มีหน้าที่จัดทำบัญชีต้องจัดทำงบการเงินและยื่นงบการเงินต่อสำนักงานกลางบัญชี
(กรมทะเบียนการค้า) หรือสำนักงานบัญชีประจำท้องที่ (สำนักงานทะเบียนการค้าจังหวัด)
ภายในกำหนดเวลาตามที่กำหนดไว้ตามกฎหมาย ดังนี้
(๑)
ห้างหุ้นส่วนจดทะเบียนที่จัดตั้งขึ้นตามกฎหมายไทย นิติบุคคลที่ตั้งขึ้นตามกฎหมายต่างประเทศที่ประกอบธุรกิจในประเทศไทยและกิจการร่วมค้าตามประมวลรัษฎากร
ต้องยื่นงบการเงินภายในห้าเดือนนับแต่วันปิดบัญชี
(๒)
บริษัทจำกัดและบริษัทมหาชนจำกัดที่จัดตั้งขึ้นตามกฎหมายไทยต้องยื่นงบ
การเงินภายในหนึ่งเดือนนับแต่วันที่งบการเงินนั้นได้รับอนุมัติในที่ประชุมใหญ่

ข้อ ๖ 
เพื่อประโยชน์ในการตรวจสอบและป้องกันมิให้มีการแอบอ้างใช้ชื่อของผู้สอบบัญชีรับอนุญาตในรายงานการสอบบัญชี
ให้ผู้มีหน้าที่จัดทำบัญชีแจ้งชื่อผู้สอบบัญชีรับอนุญาตที่จะลงลายมือชื่อรับรองการสอบบัญชีสำหรับงบการเงินในรอบบัญชีถัดไปไว้ในแบบนำส่งงบการเงิน
(แบบ ส.บช. ๓) และในกรณีที่มีการเปลี่ยนแปลงผู้สอบบัญชีรับอนุญาตจากที่ได้แจ้งไว้แล้วให้ผู้มีหน้าที่จัดทำบัญชีแจ้งการเปลี่ยนแปลงนั้นต่อกรมทะเบียนการค้าภายใน
๑ เดือน นับแต่วันสิ้นเดือนของเดือนที่มีการเปลี่ยนแปลง

ข้อ ๗ 
ในการตรวจสอบว่างบการเงินที่ผู้มีหน้าที่จัดทำบัญชียื่นต่อกรมทะเบียนการค้าได้รับการตรวจสอบและแสดงความเห็นโดยผู้สอบบัญชีรับอนุญาตหรือไม่และโดยผู้สอบบัญชีรับอนุญาตคนใด
กรมทะเบียนการค้าจะตรวจสอบจากรายชื่อผู้มีหน้าที่จัดทำบัญชีที่ผู้สอบบัญชีรับอนุญาตได้แจ้งไว้ต่อสำนักงาน
ก.บช. ตามประกาศ ก.บช. ฉบับที่ ๔๔ (พ.ศ. ๒๕๔๔) เรื่อง หลักเกณฑ์การพิจารณาการปฏิบัติงานของผู้สอบบัญชีรับอนุญาต
และการพิจารณาคำขอขึ้นทะเบียนของผู้ที่เคยถูกเพิกถอนใบอนุญาต ลงวันที่ ๑๑ ธันวาคม
พ.ศ. ๒๕๔๔ หากไม่ปรากฏรายชื่อของผู้มีหน้าที่จัดทำบัญชีที่ยื่นงบการเงินดังกล่าวอยู่ในบัญชีรายชื่อที่ผู้สอบบัญชีรับอนุญาตได้แจ้งไว้จะถือว่างบการเงินรายนั้นไม่ได้รับการตรวจสอบและแสดงความเห็นโดยผู้สอบบัญชีรับอนุญาต
ซึ่งกรมทะเบียนการค้าจะคืนงบการเงินและแจ้งให้ผู้มีหน้าที่จัดทำบัญชีดำเนินการแก้ไขให้ถูกต้องและยื่นงบการเงินใหม่ภายในกำหนด
๒ เดือน นับแต่วันที่ได้รับแจ้ง และถือว่าผู้มีหน้าที่จัดทำบัญชีได้ยื่นงบการเงินไว้โดยถูกต้องแล้วตั้งแต่วันที่ยื่นงบการเงินครั้งแรก
หากผู้มีหน้าที่จัดทำบัญชีได้ดำเนินการแก้ไขให้ถูกต้องและยื่นงบการเงินใหม่ภายในกำหนดระยะเวลาดังกล่าว

ข้อ ๘ 
การยื่นงบการเงินก่อนวันที่ ๑ เมษายน พ.ศ. ๒๕๔๕ ให้ใช้แบบนำส่งงบการเงิน
(แบบ ส.บช. ๓) ที่ใช้อยู่เดิมคือแบบที่กำหนดตามประกาศกรมทะเบียนการค้า เรื่อง กำหนดแบบพิมพ์และแบบคำขอตามประกาศของคณะปฏิวัติ
ฉบับที่ ๒๘๕ ลงวันที่ ๒๔ พฤศจิกายน พ.ศ. ๒๕๑๕ และประมวลกฎหมายแพ่งและพาณิชย์ มาตรา
๑๑๓๙ และมาตรา ๑๑๙๙ ลงวันที่ ๑๑ มีนาคม พ.ศ. ๒๕๓๔

ประกาศ ณ วันที่ ๗ กุมภาพันธ์ พ.ศ. ๒๕๔๕
อรจิต 
สิงคาลวณิช
อธิบดีกรมทะเบียนการค้า

พรพิมล/แก้ไข
๓๑/๐๗/๔๕ 
อุรารักษ์/ปรับปรุง
๓๑/๐๓/๕๒

[๑] ราชกิจจานุเบกษา.เล่ม
๑๑๙/ตอนพิเศษ ๑๕ ง/หน้า ๒๑/๒๒ กุมภาพันธ์ ๒๕๔๕